KOMMISSIONENS FORORDNING (EF) Nr. 2684/95 af 21. november 1995 om gennemførelsesbestemmelser til Rådets forordning (EF) nr. 2505/95 om sanering af Fællesskabets produktion af ferskner og nektariner

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2505/95 af 24. oktober 1995 om sanering af Fællesskabets produktion af ferskner og nektariner (1), særlig artikel 6, og

ud fra følgende betragtninger:

Med henblik på anvendelsen af forordning (EF) nr. 2505/95 bør det præciseres, på hvilke betingelser den i nævnte forordning fastsatte præmie for rydning af fersken- og nektarintræer, i det følgende benævnt »rydningspræmie«, skal ydes; det bør i den forbindelse fastlægges, hvilke arealer og frugttræer rydningsforanstaltningen gælder for, og hvilket præmiebeløb der skal ydes;

for at gøre ordningen effektiv bør det præciseres, hvilke oplysninger der skal anføres i ansøgningen om rydningspræmie, og nøjagtigheden af disse oplysninger skal kontrolleres;

for at forhindre, at de ryddede træer genplantes, bør der fastsættes en forpligtelse til at gøre dem uegnede til denne anvendelse;

inden rydningspræmien udbetales, skal det konstateres, at rydning faktisk har fundet sted;

de bestemmelser, der er nødvendige for at sikre, at præmiemodtageren overholder sine forpligtelser, bør fastsættes;

fastsættes, i henhold til artikel 11, stk. 2, i Kommissionens forordning (EØF) nr. 1068/93 (2), senest ændret ved forordning (EF) nr. 1053/95 (3), den 1. januar i året hvor beslutningen om tildeling af støtte er taget;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Frugt og Grøntsager -

UDSTEDT FØLGENDE FORORDNING:

Artikel 1

1. Sunde fersken- og nektarintræer, der kan yde en normal produktion af ferskner og nektariner, betragtes som fersken- og nektarintræer som omhandlet i forordning (EF) nr. 2505/95.

2. Rydningspræmien ydes for rydning af plantager, jf. artikel 2, stk. 2, i forordning (EF) nr. 2505/95, med et areal på 0,5 ha eller mere på en eller flere parceller.

3. Rydningen skal omfatte hele parceller og, såfremt det er nødvendigt for at opfylde bestemmelsen i artikel 2, stk. 1, litra a), andet led, i forordning (EF) nr. 2505/95, en sammenhængende del af en parcel.

Artikel 2

Rydningspræmien fastsættes til 5 000 ECU pr. ha.

Artikel 3

Ansøgning om rydningspræmie indgives til medlemsstaternes myndigheder, inden rydningen påbegyndes og senest den 31. januar 1996. Ansøgningen skal mindst indeholde følgende oplysninger:

a) ansøgerens navn og adresse

b) bedriftens adresse og eventuelle navn

c) for hver parcel tilplantet med fersken- og/eller nektarintræer: det samlede areal tilplantet med fersken- og/eller nektarintræer, det samlede antal fersken- og/eller nektarintræer og deres alder, opdelt efter sort

d) de oplysninger, der er nødvendige for at identificere de parceller, der skal ryddes, og for hvilke der ansøges om rydningspræmie; træernes alder fastslås på grundlag af tidspunktet for deres plantning.

Ansøgningen ledsages:

- af en skriftlig erklæring fra ansøgeren, i hvilken han forpligter sig til i 15 år at give afkald på dels at plante fersken- og/eller nektarintræer eller æbletræer, andre end mostæbletræer, på de arealer på hans bedrift, der er omfattet af rydningsforanstaltningen, og dels at udvide de øvrige med fersken- og/eller nektarintræer tilplantede arealer på hans bedrift

- på de i den nationale lovgivning fastsatte betingelser den skriftlige tilladelse til rydning fra ejeren/ejerne af de med fersken- og/eller nektarintræer tilplantede parceller; i tilladelsen forpligter ejeren/ejerne sig til ved salg, bortforpagtning eller enhver anden overdragelse af parcellerne at overføre de i første led nævnte forpligtelser til enhver ny jordbruger i det samme led nævnte periode.

Artikel 4

1. Myndighederne kontrollerer oplysningerne i de modtagne ansøgninger ved besøg på stedet, registrerer den i artikel 3 omhandlede forpligtelse og konstaterer i givet fald, at ansøgningerne kan tages i betragtning.

2. Senest to måneder efter at ansøgningen er indgivet, meddeler myndighederne ansøgeren, om hans ansøgning er godkendt.

3. Rydning skal ske inden to måneder efter den meddelelse, der er omhandlet i stk. 2, og senest den 30. april 1996.

4. De ryddede træer skal gøres uegnede til genbeplantning.

Artikel 5

1. Jordbrugeren meddeler myndighederne den forventede dato for rydningen. Myndighederne konstaterer ved besøg på hver enkelt parcel, at rydningen er foretaget i overensstemmelse med bestemmelserne i denne forordning og attesterer, i hvilken periode rydningen fandt sted.

2. Rydningspræmien udbetales senest tre måneder efter den konstatering, der er omhandlet i stk. 1.

Artikel 6

1. Medlemsstaterne kontrollerer, at den i artikel 3 omhandlede forpligtelse overholdes ved periodiske besøg på bedrifterne, således at det sikres, at hver bedrift kontrolleres mindst én gang hvert femte år.

2. Medlemsstaterne meddeler Kommissionen resultaterne af denne kontrol.

3. Hvis medlemsstaterne konstaterer, at den i artikel 3 omhandlede forpligtelse ikke er overholdt, kræver de, at præmiemodtageren:

- tilbagebetaler den udbetalte rydningspræmie, forhøjet med den rentesats, der gælder for lignende tilbagebetalinger i medlemsstaten

- desuden betaler et beløb, der er lig med den udbetalte rydningspræmie.

4. De i stk. 3 nævnte beløb indbetales til de udbetalende organer, som trækker beløbene fra de udgifter, der finansieres af EUGFL, Garantisektionen.

Artikel 7

Inden den 31. august 1996 meddeler medlemsstaterne Kommissionen, for hvilke arealer der er indgivet ansøgninger om rydningspræmie, og hvilke arealer der er ryddet, opdelt efter sort og region.

Artikel 8

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 21. november 1995.

På Kommissionens vegne

Franz FISCHLER

Medlem af Kommissionen

(1) EFT nr. L 258 af 28. 10. 1995, s. 1.

(2) EFT nr. L 108 af 1. 5. 1993, s. 106.

(3) EFT nr. L 107 af 12. 5. 1995, s. 4.